**מרגרט האצ'ינסון רוסו** (באנגלית, **Margaret Hutchinson Rousseau**;‏ 27 באוקטובר 1910 – 12 בינואר 2000) הייתה מהנדסת כימית אמריקאית, אשר עבדה במהלך חייה על שני פרויקטים משמעותיים בתחום ההנדסה הכימית: היא סייעה לפתח תהליכים לייצור גז בעל אוקטן גבוה והיה לה תפקיד משמעותי בעיצוב מפעלים לייצור פניצילין בהיקף מסחרי.

האצ'ינסון הייתה לאישה הראשונה שהפכה לחברה בארגון האמריקאי למהנדסים כימים AIChE (אנ') והאישה הראשונה שזכתה בפרס המייסדים

ביוגרפיה
--------

האצ'ינסון רוסו נולדה בשנת 1910 ביוסטון, טקסס. אביה היה מהנדס אנרגיה, גז ונפט בטקסס עשירת הנפט ובעקבותיו הפכה האצ'ינסון למהנדסת.

האצ'ינסון הייתה בוגרת אוניברסיטת רייס בטקסס. היא זכתה להכרה כאישה הראשונה שקיבלה דוקטורט בהנדסה כימית מ-MIT. נושא התזה שלה היה "השפעת החומר המומס על עמידות השכבה הנוזלית בספיגת גז" (באנגלית: "The effect of solute on the liquid film resistance in gas absorption").

האצ'ינסון הייתה נשואה ואם לילדים. בד בבד עם ניהול חייה המקצועיים היא הקפידה על ניהול משק הבית. היא סברה שניהול עבודות משק הבית בקנה מידה נרחב מחייב חשיבה ותכנון ובכך הם משולים להנדסה כימית. בראיון איתה אמרה: "זיקוק הקטעה (מונח כללי להפרדת תערובת-מקטעים על ידי זיקוק) בחימום מבוקר היטב להשגת הפרדה נכונה של פחמימנים במפעל כימי הוא בר השוואה לאפיית עוגה", ו"הכנה ביתית של גלידה היא דומה ביותר לתהליכי התגבשות מבוקרת בתעשייה".

האצ'ינסון נפטרה ב-12 בינואר 2000 בביתה בווסטון, מסצ'וסטס.

### מחקריה

כמהנדסת, האצ'ינסון תכננה תהליך לייצור גומי סינתטי ועבדה על מערכת לזיקוק דלק עם אוקטן גבוה למטוסי קרב. בנוסף, היא הובילה תכנון והתקנה של מפעל פטרוכימי (כל חומר כימי אשר הושג מנפט או גז טבעי) במפרץ הפרסי. ההכרה בהישגים אלה הובילה את האצ'ינסון לפרויקט הייצור ההמוני של פניצילין.

להאצ'ינסון, אשר עבדה בחברת פייזר, ניתנה משימה לחלץ את הפניצילין מהעובש. חילוץ פניצילין מעובש יכול להיות דבר מסובך מאוד. במקום לעצב ולפתח כלי כימי שיחולל את התגובה הכימית הנדרשת לצורך בידוד הפניצילין מאפס ובעלויות גבוהות של זמן וכסף, העדיפה האצ'ינסון להשתמש בתהליך שכבר קיים ופועל. האצ'ינסון יישמה רעיונות קיימים מבתי זיקוק לייצור פניצילין. חוקרים קודמים מצאו שעובש שמקורו בזן מסוים של מלון יכול להיות למקור יעיל יותר לייצור פניצילין. זו הייתה נקודת ההתחלה של האצ'ינסון. הצוות של האצ'ינסון שיפר את תהליך התסיסה בסיוע מיקרובים (חיידקים) שחברת פייזר השתמשה בהם כדי לייצר תוספי מזון כגון חומצת לימון.

האצ'ינסון עזרה להמיר מפעל קרח כושל בברוקלין למפעל ייצור וכך למעשה עיצבה את המפעל הראשון לייצור המוני של פניצילין. תהליך התסיסה באמצעות מיכל עמוק ייצר כמויות גדולות של עובש על ידי ערבוב סוכר, מלח, חלב, מינרלים וחציר. זאת על ידי תהליך הפרדה כימי אותו הכירה האצ'ינסון היטב מבית הזיקוק. הצעותיה של האצ'ינסון אפשרו להאיץ בצורה משמעותית את תהליך ייצור הפניצילין ובזכותה תהליך התסיסה במיכל עמוק אפשר הפקה של פניצילין בקנה מידה גדול. שימוש בידע ובטכנולוגיה של שני תחומים שונים, המחקר בתסיסה והנדסת תהליכים פטרוכימיים, הובילה לייצור כמות גדולה של אחת מתרופות האנטיביוטיקה החשובות בעולם.

האצ'ינסון שיתפה פעולה עם כימאים, חוקרי פטריות וחוקרי חיידקים רבים על מנת להבין את הצרכים הספציפיים במערכת הייצור והתפוקה של הפניצילין. כאשר התוצאה התייצבה וניתן היה להסתמך עליה, חברות תרופות אחרות אימצו את הגישה של האצ'ינסון לייצור המוני של פניצילין.

פרסים
-----

האצ'ינסון הייתה האישה הראשונה שהפכה לחברה בארגון האמריקאי למהנדסים כימים AIChE.

האצ'ינסון קיבלה פרס הישג מ-(SWE(אנ') (America's Society of Women Engineers על עבודתה בפיתוח המפעל המסחרי הראשון לייצור פניצילין.

בנוסף הייתה לאישה הראשונה שקיבלה את פרס המייסדים, הפרס הנחשב ביותר בארגון האמריקאי למהנדסים כימים AIChE.

הערות שוליים
------------

1. ↑  Margaret Hutchinson Rousseau Pioneer Award for Lifetime Achievement by a Woman Chemical Engineer, AIChE The Global Home for Chemical Engineers
2. ↑  Geoff Maitland, Ten chemical engineers that shaped our world (Day 356), The official blog for the Institution of Chemical Engineers IChemE, ‏18/05/2015
3. ↑  Sybil E. Hatch, **Changing Our World: True Stories of Women Engineers**, ASCE Publications, 2006-01-01. (באנגלית)
4. 1 2  Guruprasad Madhavan, **Think Like an Engineer**, Oneworld Publications, 2015-08-20. (באנגלית)
5. ↑  Kirstin Olsen, **Chronology of Women's History**, Greenwood Publishing Group, 1994. (באנגלית)

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"מרגרט האצ'ינסון רוסו"**.